Formaður körfuknattleikssambands Íslands fagnar því að 200 áhorfendur mega mæta á kappleiki frá og með morgundeginum. Það skipti miklu máli fyrir íþróttafélög að fá áhorfendur á viðburði.
Svandís Svavarsdóttir, heilsbrigðisráðherra, kynnti nýja reglugerð fyrir utan Ráðherrabústaðinn í morgun og þar staðfesti hún að 200 áhorfendur megi mæta á íþróttakappleiki frá og með morgundeginum.
Algjört áhorfendabann hefur verið í gildi á íþróttakappleikjum frá því í október. Hávær krafa hefur verið í íþróttasamfélaginu að fá áhorfendur á viðburði og Hannes S. Jónsson, formaður Körfuknattleikssambandsins, fagnar tíðindum dagsins.
Á meðal þess sem félögin þurfa að huga að er að allir áhorfendur snúi í sömu átt og beri grímu, þá þarf að passa að selja aðeins í númeruð sæti auk þess sem einn metri þarf að vera á milli óskyldra aðila.
Íþróttafrömuðir fagna því að áhorfendur megi aftur mæta á íþróttakappleiki frá og með morgundeginum. Algjört áhorfendabann hefur verið á íþróttakappleikjum frá því í október.